Verkeersbeampte vas wat glo omkoopgeld eisArgieffoto: memyselfaneye (Pixabay) ŉ 57-jarige verkeersbeampte sal Maandag in die handelsmisdaadhof in Pretoria verskyn in verband met beweerde korrupsie en afpersing. Simon Zwane, woordvoerder van die Padverkeersbestuurskorporasie (RTMC), het gesê die beampte is tydens ŉ gesamentlike operasie tussen die RTMC se nasionale teenkorrupsie-eenheid, die SAPD se Gautengse eenheid vir georganiseerde misdaad, die Tshwane-metropolisie en die Gautengse verkeersdepartement vasgetrek. Die beampte, wat ŉ provinsiale hoofinspekteur is, is vasgetrek nadat iemand by die RTMC se blitslyn aangemeld het dat die beampte glo motoriste se voertuiglisensieskyfies en bestuurslisensies afneem onder die voorwendsel dat hulle ŉ verkeersoortreding begaan het. “Die slagoffers sal dan na bewering aangesê word om ŉ bedrag geld, vanaf R1 500 of meer, aan die beampte by die provinsiale verkeersdepartement se streekskantoor te betaal om hul lisensies terug te kry,” het Zwane gesê. ŉ Hele aantal bestuurslisensies en voertuiglisensieskyfies is gevind toe die beampte se kantoor deursoek is. Verklarings sal nou by die eienaars van dié lisensies afgeneem word. Lede van die publiek wat verkeersverwante omkopery, korrupsie en bedrog wil aanmeld, kan die blitslyn by 0861 400 800 bel.